Natalie Mei nimeline auhind
Natalie Mei nimeline auhind on üks Eesti teatri aastaauhindadest, mille Eesti Teatriliit annab muusikalavastuse – ooper, operett, muusikal, muusikalised projektid, ballett – kõrgetasemelise lava- ja kostüümikujunduse eest. Auhinna määramisel hinnatakse ajaloolise muusikateatri traditsioonide pieteeditundelise sidumise oskust nüüdisaegse esteetika ja teatritehnikaga, terviklikku tööd kavandist teostuseni. Nominatsiooni esitamisel tuleb lisada kujunduse kavandite näidised. Auhind asutati Mari-Liis Küla ettepanekul, Eesti Teatriliidu juhatuse otsusega 2005. aastal. Auhinnaga kaasneb Vaike Pääsukese kujundatud auaadress ja Eesti Kultuurkapitali rahaline preemia.